Riigikogu otsuse „Ettepaneku tegemine Vabariigi Valitsusele teha ettevalmistused referendumi korraldamiseks abielu mõiste määratlemiseks“ seletuskiri

Põhiseaduse § 56 kohaselt teostab Eestis kõrgeimat riigivõimu rahvas, tehes seda hääleõiguslike kodanike kaudu Riigikogu valimisega ja rahvahääletusega. Rahvahääletuse seaduse § 3 toimub rahvahääletus Riigikogu asjakohase otsuse tegemisest alates kõige varem kolme kuu pärast.
Käesoleva aasta 20. juunil hääletas valitsuskoalitsioon Riigikogus perekonnaseaduse muutmise ja sellega seonduvalt teiste seaduste muutmise seaduse eelnõu poolt, millega võimaldati omavahel abielluda ka kahel samasoolisel isikul. Eelnõud, millega muudeti aastatuhandeid kehtinud abielu mõistet, menetleti erakordse kiirusega tavapärast parlamentaarset protsessi rikkudes ning seoti usaldusküsimusega. Muudatusettepanekud peaksid jõustuma 2024. aastal. 
Sedavõrd olulist väärtusküsimust ei ole demokraatlikus riigis otstarbekas otsustada parlamendi poolt. Teiseks ei vasta Riigikogu koosseis sellele, missugune on ühiskonna toetus erinevatele poliitilistele jõududele. Ning kolmandaks - ammugi ei ole niisuguse olulise otsuse vastuvõtmine võimalik parlamentarismi põhiprintsiipe ja reeglipärast parlamentaarset protsessi rikkudes. 
Seega on praeguses olukorras ainuvõimalik korraldada antud küsimuses referendum ning teha seda võimalikult kiiresti. Otsuse eelnõuga kohustatakse valitsust alustama selleks ettevalmistustöid.

